K. Tóthová, poslankyňa: (2002-03-14):
J. Migaš, predseda NR SR: Pán poslanec Moric. To je posledný ústne prihlásený do rozpravy. Ešte sa hlási podpredseda Národnej rady a potom na záver diskusie pani navrhovateľka a pán spravodajca. Pán poslanec Moric, máte slovo. Pán poslanec Moric. V. Moric, poslanec: Vážený pán predseda, vážené kolegyne, kolegovia, pre Slovensko ako pre slobodný a demokratický štát je naozaj tragédiou, keď jeho podpredseda Národnej rady a tiež podpredseda vlády Slovenskej republiky chodia do zahraničia ohovárať štát, ktorého sú obyvateľmi. Mohli a mali by riešiť problémy zamestnanosti, problémy regionálneho rozvoja, ten je u nás na bode mrazu a konštatujú to napríklad aj pozorovatelia Rady Európy. V podstate aká je ich starostlivosť o národnostné menšiny? Správajú sa tak, ako keby tu bola jedna jediná národnosť, a to národnosť maďarská. To, že sú problémy s inými etnikami, napríklad kde sa nechá zmrznúť vlastné dieťa alebo kde matky zanechávajú novorodeniatka v nemocniciach, to nerobia ani zvieratá, tak to ich netrápi. Trápi ich len jedno jediné – presadzovanie maďarských záujmov na území Slovenska. Výhrady k zákonu o zahraničných Maďaroch vznieslo aj plénum Národnej rady Slovenskej republiky, ale, naopak, Maďari prostredníctvom ministerstva zahraničných vecí vzniesli na adresu Slovenska po prijatí tohto vyhlásenia mnoho hanlivých alebo hanebných a urážlivých slov. Nielen takéto slová a takéto činy, dá sa povedať, robia aj tunajší politici, pretože vyjadrenia a skutky podpredsedu Národnej rady Slovenskej republiky sú hrubou urážkou nášho štátu a nášho národa. Pri preberaní preukazu zahraničného Maďara v maďarskom parlamente oznámil podľa agentúr svetu a aj vesmíru, že Maďarsko je vzorom pre okolité národy. Všimnite si tú citáciu: „Maďarsko ako štát je vzorom pre okolité národy.“ Nie pre okolité štáty, ani pre obyvateľov okolitých štátov, ale pre okolité národy. To znamená, nie pre slovenských Maďarov, ktorí tu žijú, ani pre rumunských Maďarov, ktorí žijú v Rumunsku, ale pre Slovákov na Slovensku a napríklad Rumunov v Rumunsku. To je Maďarsko vzorom. Tým dal Maďarom visačku elitného, vyvoleného národa a Slovákom zavesil na ľavú stranu hrude – samozrejme, obrazne povedané – šesťcípu hviezdu. Akéhosi vyvrheľa medzi národmi a za to bude treba platiť. Hanba pre Slovensko je aj to, keď vicepremiér Csáky nazve Slovákov spoločenstvom, na ktoré si Budapešť musí dávať pozor. Je teda evidentné, čie záujmy presadzujú v Národnej rade Slovenskej republiky a vo vláde Slovenskej republiky páni Bugár a Csáky. Csáky navyše ešte hlúpo klame aj v tom, keď hovorí, že Slováci sa počas svojich dejín k mnohým veciam dostali zadarmo. Prosím vás pekne, veď to je podlosť a hlúposť! V prvom rade si treba uvedomiť, že Slováci po tisícročnej porobe si vybojovali svoju slobodu a bojovali za svoju slobodu s Maďarmi ako s národom. Aby sme to nemali jednoduché, tak v roku 1918 či 1919 sem prišli boľševici od Bélu Kúna. Dnes je akurát 121. výročie smrti Karola Marxa. Potom, aby to nebolo jednoduché, tak v roku 1939 sem zase dobehli maďarskí fašisti a hodili si zopár bombičiek len tak, aby reč nestála, aby sme to mali zaujímavejšie. Čiže najprv sme si museli slobodu od Maďarov ako od národa vybojovať, potom od maďarských boľševikov, potom od maďarských fašistov. A toto jednoducho ide cez naše dejiny ako nejaká hnusná čierna niť. Pýtam sa teda: Chystajú nám niektorí politici, ktorí zastupujú maďarskú národnostnú menšinu, znovu boj o našu slobodu v roku 2002? Alebo v 2003 to až bude? V maďarskom parlamente dokážu schváliť bez problémov aj zákon, ktorý je v rozpore s medzinárodnými pravidlami a zmluvami. To však nikomu z toho veľmi demokratického zahraničia neprekáža. Ak niektorí maďarskí politici tvrdia, že v otvorenej Európe nie je možné uvažovať v hraniciach národného štátu, potom sa pýtam: Prečo chceli maďarskú župu? Potom sa pýtam: Prečo si v Maďarsku schválili zákon, ktorý Maďarov v rámci Európy stavia práve do tejto polohy? Sú azda Maďari nejakým extra centrom Európy? Myslím si, že na to dostali odpoveď, keď si proti sebe za svoje výroky postavili premiérov ostatných krajín V 4, kde sa im odmietli zúčastniť aj poľský premiér, aj slovenský premiér, pánboh zaplať, aj český premiér. Títo odmietli účasť s maďarským premiérom Orbánom. Myslím si, že maďarský premiér Orbán sa dnes v ničom nelíši od svojho predchodcu Miklósa Hortyho. Myslím si, že pokračuje v jeho šľapaja0ch. Je zjavné, že nielen Slovensko je znepokojené krokmi niektorých maďarských politikov typu Bugára a Csákyho, ktorí každým dňom intenzívnejšie dokazujú, ako veľmi im záleží na vrátení histórie. Prečo vlastne spochybňujú Trianonskú zmluvu a Benešove dekréty? To je dôkazom toho, že majú jediný cieľ, a to vytvorenie akéhosi veľkého Uhorska aj za cenu narušenia územnej integrity zvrchovaných susedných štátov. Znepokojenie nad výrokmi týchto slovenských politikov hovoriacich po maďarsky sa dá vyjadriť stručne: Niet väčších narušiteľov pokoja, ako sú niektorí politici hovoriaci po maďarsky na Slovensku. To sú najväčší rušitelia pokoja v Európe a k nim sa pridáva ich vzor premiér Orbán, ktorý mal svoj vzor v Miklósovi Hortym, samozrejme. Kroky Bugára a Csákyho by však mali byť mementom pre nás, Slovákov. Naozaj len v silnom spojení im dokážeme čeliť v ceste, po ktorej sa oni vydali. Totižto naozaj tak, ako povedal človek, ktorý tu hovorí najväčšie múdrosti, pán Šebej: Nie je povinnosť zastávať názor väčšiny parlamentu, ale je povinnosť obhajovať štát, v ktorom žijem. Je povinnosť byť voči tomuto štátu lojálny. Ale títo dvaja politici nie sú lojálni voči Slovensku, nie sú lojálni, neobhajujú záujmy Slovenska ani doma, ani v zahraničí. Sú to politickí predstavitelia tej časti slovenských Maďarov, ktorá sa na Slovensku nevie spratať do vlastnej kože. Chcú tu mať nejakú svoju vysnenú vlasť za Dunajom, ale dúfam, že sa im to nepodarí. Problém je však v tom, že aj Bugár, aj Csáky v kreslách slovenského parlamentu a slovenskej vlády s maďarskými preukazmi v rukách neobhajujú záujmy nášho štátu, naopak, škodia mu. Toto im, bohužiaľ, nevyčíta žiadny európsky komisár a myslím si, že aj slovenská politická špička sa k nim správa veľmi, veľmi tolerantne. Ďakujem za pozornosť. J. Migaš, predseda NR SR: Faktické poznámky na vystúpenie pána poslanca Morica. Dušan Švantner sa jediný prihlásil. Pán poslanec, máte slovo. No, pani poslankyňa Mušková ako posledná, dobre. Pán poslanec Dušan Švantner.